บล.โกลเบล็กคุย ฮ่องกงขอซื้อหุ้นนัดเจรจา7เม.ย.
บล.โกลเบล็ก เผย 7 เม.ย.นี้ โบรกเกอร์จากฮ่องกงนัดเจรจาขอถือหุ้นในเครือโกลเบล็ก ปีนี้ตั้งเป้ากำไร 100 ล้าน
21 ส.ค. 2554

บล.โกลเบล็ก เผย 7 เม.ย.นี้ โบรกเกอร์จากฮ่องกงนัดเจรจาขอถือหุ้นในเครือโกลเบล็ก ปีนี้ตั้งเป้ากำไร 100 ล้าน
นายชนะชัย จุลจิราภรณ์ ประธานเจ้าหน้าที่บริหารบริษัทหลักทรัพย์ (บล.) โกลเบล็ก เปิดเผยว่า ภายในวันที่ 7 เม.ย.นี้ จะมีโบรกเกอร์จากฮ่องกงมาพูดคุยถึงรายละเอียดต่างๆ รวมถึงรูปแบบในการเข้าถือหุ้น ว่าจะถือหุ้น บล.โกลเบล็ก โดยตรง หรือลงทุนผ่านบริษัท โกลเบล็ก โฮลดิ้ง แมนเนจเม้นท์ (GBX)
“โบรกเกอร์จากฮ่องกงที่จะมาคุยรอบนี้เป็นรายใหม่ ไม่ใช่บริษัทที่เคยมีข่าวก่อนหน้านี้ โดยเรามีแผนที่จะหาพันธมิตรเพื่อที่จะเพิ่มความสามารถในการแข่งขันและการเติบโตในระยะยาว” นายชนะชัย กล่าว
สำหรับปีนี้บริษัทตั้งเป้ากำไรไว้ที่ 100 ล้านบาท เพิ่มขึ้นจากปีก่อนที่มีกำไร 96 ล้านบาท และเพิ่มส่วนแบ่งตลาดในธุรกิจนายหน้าซื้อขายหลักทรัพย์เพิ่มเป็น 2.38% จากปี 2553 ที่มีมาร์เก็ตแชร์ 2.18% โดยมีลูกค้าใหม่เพิ่มขึ้นอีก 15% จากฐานบัญชีลูกค้าหุ้นที่ 1.2 หมื่นบัญชี โดยมีสัดส่วนบัญชีที่เคลื่อนไหวอยู่ที่ 28% สูงกว่าตลาดที่ 24% 
ทั้งนี้ ธุรกิจวาณิชธนกิจคาดว่าจะมีรายได้ส่วนนี้เพิ่มเป็น 35% ของรายได้รวม ปัจจุบันมีงานในมืออยู่ 67 ดีล ประกอบด้วยบริษัท ทีวีไดเร็ค ที่ต้องการเสนอขายหุ้นให้ประชาชนครั้งแรก (ไอพีโอ) เพื่อเข้าจดทะเบียนในตลาดหลักทรัพย์ และการเป็นที่ปรึกษาในการควบรวมกิจการ หรืองาน M&amp;A จำนวน 2 ดีล ส่วนแผนการนำ บล.โกลเบล็ก เข้าจดทะเบียนในตลาดหลักทรัพย์ ขณะนี้สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ยังไม่อนุมัติ เนื่องจากสัดส่วนกำไรจาก บล.โกลเบล็ก มีสัดส่วนสูงถึง 80% ของบริษัทโฮลดิง ซึ่งหากแยก บล.โกลเบล็ก ออกจากโฮลดิง ก.ล.ต.มีความกังวลว่าอาจจะกระทบต่อผู้ถือหุ้น
ที่ผ่านมามีกระแสข่าวว่า ผู้ถือหุ้นใหญ่ของ บล.โกลเบล็ก ได้ล้มแผนการนำบริษัทเข้าตลาดหุ้นแล้ว เนื่องจากแก้ปัญหาโครงสร้างรายได้ของ GBX ไม่ได้ เนื่องจากธุรกิจที่ทุ่มกำลังเงินและบุคลากรเข้าไปในธุรกิจทองคำก็ไม่สามารถเป็นไปตามแผนงาน